Helsingin hiippakunta
Hiippakuntavaltuusto

# Hiippakuntavaltuustoaloite

Me allekirjoittaneet Helsingin hiippakuntavaltuuston jäsenet ehdotamme, että seurakuntapastorin virantäytön muutoksenhakuoikeus saatetaan yhdenvertaiselle tasolle muun henkilöstön kanssa.

Yleinen periaate on, että asianosainen saa hakea muutosta viranomaisen häntä koskevaan päätökseen. Virantäyttöön osallistunut viranhaltija voi tehdä toimivaltaiselle viranomaiselle oikaisuvaatimuksen ja sen jälkeen hallinto-oikeudelle kirkollisvalituksen. Yksityisoikeudellisen työsuhteen syntymiseen johtaneesta hakumenettelystä asianosainen voi nostaa kanteen käräjäoikeudessa.

Seurakuntapastorin virantäyttöön osallistuvalla ei ole tällaisia muutoksenhakukeinoja. Tuomiokapitulin päätöksestä, joka koskee virkamääräystä seurakuntapastorin virkaan, ei saa hakea muutosta (KL 24:14.1 § 6. kohta). Seurakunnan tuomiokapitulille virkaan nimettävästä lausunnosta taas ei myöskään saa hakea muutosta, koska kyse on asian valmistelusta (KL 24:5 §).

Perustuslain 21 § mukaan ”jokaisella on oikeus saada asiansa käsitellyksi asianmukaisesti ja ilman aiheetonta viivytystä lain mukaan toimivaltaisessa tuomioistuimessa tai muussa viranomaisessa sekä oikeus saada oikeuksiaan ja velvollisuuksiaan koskeva päätös tuomioistuimen tai muun riippumattoman lainkäyttöelimen käsiteltäväksi”. PL 21 §:ään nojautuen kirkolliskokous päätti toukokuussa laajentaa virkaehtoihin liittyvää muutoksenhakuoikeutta myös viranhaltijayhdistyksiin kuulumattomiin viranhaltijoihin. Samalla perustuslain lähtökohdalla myös oikeusturvaa tulisi lisätä myös seurakuntapastorin virkaan ilmoittautuneiden osalta.

Ehdotamme Helsingin hiippakuntavaltuustolle, että se esittää kirkolliskokoukselle muutoksenhakukiellon kumoamista seurakuntapastorin virantäytön osalta.

Jussi Junni Tapio Leskinen

Johanna Korhonen Katri Korolainen

Paula Lehmuskallio Hannu Ronimus